Os oubeos do kan-Meijome: Intolerantes e provocadores en todas partes os hai.\nIntolerantes e provocadores en todas partes os hai.\nA miña comentarista política hai tempo que o dí... as persoas compórtanse na vida pública coma nenos. Durante 8 anos cada volta que o goberno do PP recibía unha crítica argumentada ou non a súa resposta era a dun neno despeitado: "E ti mais, e ti peor", cando se lle criticaba por apoiar os plans do conglomerado Bush (porque estou seguro que ese non planifica nen a súa hora do baño) respostaban "Si, mais o meu pai ten..." ou "meu pai é...". Cando perderon o combate de manipulacions que foron os cómicos (si, pon cómicos porque votar nesta protodemocracia dame risa) de Marzo de 2004 escomenzaron como un neno "Foi falta; non vale, eu empurrei, mais tí tamén..." Logo, cando se constituiu un goberno alternativo i este escomenzou a face-las reformas que prometera "Eu así non xogo, non xogo e non xogo...".\nAgora vemos dous exemplo de NENOS patalexando porque outro lle dixo non sei o que ou lle pintou non sei que cousa... i estiveron faltos de tempo para sacar a natureza animal dos homes.\nAsí non imos resolver ren.\nOubeouno Xose Manuel Meijome o 6.2.06


Estela Carrera, nova fichaxe do BM Porriño Conservas Orbe\nEstela Carrera, nova fichaxe do Conservas Orbe Porriño cara á tempada 2020-21\nA cancerbeira chega procedente do Rincón Fertilidad Málaga\nEstela Carrera / BM PORRIÑO\nO Club Balonmán Porriño anuncia a súa primeira fichaxe: Estela Carrera. A gardameta, que na última tempada militou no Rincón Fertilidad Málaga, ficha polo club galego para a tempada 2020/2021. Súmase así ao bloque de xogadoras que adestrará o vindeiro curso Ismael Martínez e no que xa están confirmando nomes como os de Fátima Ayelen, Antía Espiñeira, Inés Hernández ou Ana Rodrigues, varias delas teñen renovado nos nos últimos días amosando a súa aposta polo equipo galego.\nA porteira alacantina Estela Carrera ten 28 anos e unha gran experiencia. A súa traxectoria está contrastada logo de ter pasado por equipos como o Mecalia Atlético Guardés co que gañou a Liga na tempada 2016/2017 ou ser internacional xuvenil, junior e absoluta.\nRespecto desta tempada no equipo malagueño, atopouse co contratempo dunha lesión de ombreiro que a tivo varios meses fóra de pista. A pesar diso, vén con moitas ganas e ilusión de poder dar o mellor de si.\nEstela conta que entre as razóns desta decisión están os valores que transmite o club “decidín fichar polo Club Balonmán Porriño porque me gusta moito os valores familiares que ten. Tamén obviamente teño a vellas amigas e que mellor que ir a un equipo onde xa coñeces a xogadoras, iso sempre é un aliciente, e se aínda encima dinche o contentas que están, máis. Vou con moita ilusión e ganas”.\nEstela Carrera, xogadora do BM Porriño Conservas Orbe: “No Porriño teño a vellas amigas e que mellor que ir a un equipo onde xa coñeces a xogadoras, iso sempre é un aliciente”\nA porteira admitía tamén ao fío da súa fichaxe polo equipo galego que as súas expectativas cara ao próximo ano son moi positivas. “As miñas expectativas individuais son volver gozar nas pistas e como equipo espero que sexa un gran ano e podamos chegar onde propoñámonos”, declarou.\nOrientándose cara á próxima tempada marcouse uns obxectivos a cumprir “os meus obxectivos a curto prazo é volver sentirme ben baixo paus e a longo prazo poder achegar ao equipo todo o que me pidan e necesiten. Sen dúbida creo que imos ter un equipo capaz de conseguir todo o que se propoña”.\nAportará aos contragolpes do BM Porriño\nO técnico das Conservas Orbe, Ismael Martínez, transmitiunos que están moi contentos con este reforzo en portaría “o obxectivo principal era reforzar a portaría e así o fixemos. Estela é unha porteira con moitas garantías e cunha gran experiencia na liga. Ademais, cremos que se complementará moi ben con Ayelen, xa que son formas de parar moi distintas”. Tamén nos sinalou o que vai poder achegar a gardameta ao equipo “Estela achegaranos frescura e moito contraataque, xa que ten un gran brazo para iso”.\nIsmael Martínez, adestrador Conservas Orbe BM Porriño: “Cremos que se complementará moi ben con Ayelen, xa que son formas de parar moi distintas”\nO presidente do club, Abel Estévez, tamén se pronunciou sobre a nova incorporación do Conservas Orbe para a Liga Guerreras Iberdrola. “Estela é unha gran fichaxe para nós, desta forma complementamos unha das portarías máis competitivas de División de Honra. A verdade, temos porteiras de garantías e iso asegúranos que, en caso de lesións, imos poder seguir sendo competitivos”.\nAbel Estévez, presidente do BM Porriño: “Complementamos unha das portarías máis competitivas de División de Honra”\nSegundo o presidente do BM Porriño a gardamallas “é unha xogadora con moitísima experiencia na nosa liga a pesar da súa relativa mocidade e que, ademais, ten unhas características distintas ao resto, co cal para Isma será unha gran vantaxe á hora de poder rotalas. É unha gran aposta para nós e esperemos que estea connosco moitos anos máis”.\nEtiquetas ABEL ESTÉVEZbalonmánBM Porriñoconservas orbeConservas Orbe PorriñoESTELA CARRERAIsmael Martínez


mércores 28, maio 2014 ás 18:05 David Lombao @davidlombao\nO secretario de organización do PPdeG e tamén deputado Alejandro Gómez e o ex director xeral de Administración local, Norberto Uzal, critican a Alfonso Rueda en Facebook pola súa estratexia electoral. Gómez Alonso asegura que o tamén vicepresidente "se cre superior a Cuiña ou Palmou". Cóntao Europa Press na súa web.\nmércores 28, maio 2014 ás 17:14 David Lombao @davidlombao\nA Comisión Europea veta a iniciativa antiabortista española que pretendía prohibir a investigación con células nai. Entre os seus promotores estaban Jaime Mayor Oreja ou o Foro Español de la Familia. Cóntao Materia.\nmércores 28, maio 2014 ás 13:18 David Lombao @davidlombao\nA Xunta premia coa Medalla Castelao a ex eurodeputada e filla de Manuel Fraga, Carmen Fraga, polos seus "servizos" a Galicia. Tamén llela entregará á ex concelleira do PP en Lugo Pilar Iglesias Osorio, ao Obradoiro de Gaitas Seivane, ao policía local vigués Francisco Javier Pitillas e ao procurador Juan Carlos Estévez..\nmércores 28, maio 2014 ás 9:20 Marcos Pérez Pena @marcosperezpena\nO blog Piedras de papel de El Diario analiza o voto de Podemos por distritos electorais e as correlacións que se establecen con distintas variables. Conclúe que o apoio a esta formación foi maior naqueles lugares con máis desemprego, con máis poboación nova e nos que a abstención descendeu.\nmércores 28, maio 2014 ás 9:14 Marcos Pérez Pena @marcosperezpena\nCIG-Servizos convoca para este mércores pola tarde unha concentración ante a tenda de ADM en Compostela que -denuncia- despediu unha traballadora por ser nai.\nmércores 28, maio 2014 ás 9:06 Miguel Pardo @depunteirolo\nPescanova perde 719 millóns en 2013 e ten un burato de case 2.300 millóns. A compañía reduce a súa facturación nun 21%.\nmércores 28, maio 2014 ás 8:45 Miguel Pardo @depunteirolo\nEduardo Madina presentará a súa candidatura a dirixir o PSOE se a votación se abre a todos os militantes do partido.\nmércores 28, maio 2014 ás 7:58 David Lombao @davidlombao\nFeijóo viaxa dende este xoves ao Xapón. O DOG publica hoxe que o vicepresidente, Alfonso Rueda, se encargará do "despacho de asuntos" da Presidencia da Xunta ata que Alberto Núñez Feijóo regrese.\nmércores 28, maio 2014 ás 7:48 David Lombao @davidlombao\nO ministro do Interior adoita ir rezar ao Valle de los Caídos, segundo conta El Diario. Nos últimos meses Jorge Fernández Díaz suscitou polémicas por, por exemplo, outorgarlle unha condecoración á Virxe ou asegurar que esta "intercede por España" no marco da crise económica.\nmércores 28, maio 2014 ás 7:44 David Lombao @davidlombao\nFomento lánzase a ampliar a AP-9 e, ao tempo, a construír unha autovía alternativa á autoestrada. Cóntao El País.


A outra Compostela - Martes Galicia\nHome Blog A outra Compostela\nA outra Compostela\nContemplar a catedral polas súas catro fachadas e ver o voo do botafumeiro cruzando no interior as súas naves, percorrer os postos da praza de abastos, pasear polos xardíns da alameda tras saudar as Marías, vaguear polo casco antigo, ver as torres inclinadas da colexiata do Sar ou gozar da mellor gastronomía galega nos restaurantes e bares, son actividades de obrigado cumprimento para calquera visitante que chegue a Compostela. E cómpre lembrar que este ano 2021 e o 2022 ofrecen un atractivo extra, atravesar a Porta Santa para conseguir a indulxencia plenaria.\nPero, ademais de todo iso, a cidade xacobea está chea de curiosidades que merece a pena coñecer.\nContemplar a catedral á noitiña tombados desde o quilómetro cero.\nNada para vivir un momento máxico como situarse no centro da praza do Obradoiro á caída do sol e tombarse a admirar a fachada principal da catedral xunto a unha placa granítica considerada polos peregrinos como o quilómetro cero.\nVer a cidade desde as cubertas da basílica xacobea.\nContemplar a cidade a 300 metros de altitude, uns 30 sobre o chan do Obradoiro, desde os tellados da basílica xacobea, é unha experiencia inesquecible. Accédese a eles a través das escaleiras da torre da Carraca e permite ter unha panorámica de 360 graos sobre Compostela (reservas en catedraldesantiago.es).\nA foto máis artística en San Domingos de Bonaval.\nNon hai ningún visitante que non se renda á beleza da escaleira máis instragrameable da cidade, a do antigo convento de San Domingos de Bonaval, hoxe Museo do Pobo Galego. É unha escaleira de caracol de triplo hélice con tres ramplas distintas no mesmo oco, o que permite que tres persoas poidan subir e baixar por elas sen cruzarse en ningún momento.\nOs misterios da noite.\nDar un paseo nocturno arredor da catedral permitirá escoitar as badaladas que dá a Berenguela á medianoite, ás veces 13, ou descubrir a sombra dunha columna proxectada sobre a fachada da Quintana en forma de peregrina pantasma.\nFacer o París-Dakar.\nA ruta de viños máis famosa do Santiago estudantil mantense ano tras ano. Trátase de percorrer os 200 metros que separan os bares París (na rúa Bautizados, 11) e Dákar (Franco, 13) tomando viños na trintena de locais que hai na rúa.\nA senda mitolóxica do monte Viso.\nAccédese a ela desde a Cidade da Cultura, a través dunha senda mitolóxica poboada por representacións de seres fabulosos da tradición oral galega. Desde o seu cume, pode verse a cidade e os montes e vales que a rodean.\nAdemais dos mariscos, o polbo, a orella (orella de porco con pemento picante), os callos, os pementos de Padrón ou a torta de Santiago, a gastronomía do petisco levará os visitantes a coñecer outras especialidades, como os tigres rabiosos (moi picantes) ou o crocodilo (carne de porco con patacas fritas)\nPrevious articleCarballedo, natureza e historia na Ribeira Sacra\nNext articleDe viaxe por Galicia\nElas son unha xoia\nO que vén en moda


As granxas Únicla están certificadas en benestar animal - Únicla\nAs granxas Únicla están certificadas…\nAs nosas granxas de Leite Únicla teñen a certificación en Benestar Animal de AENOR e foron as primeiras granxas galegas en cumpriren os requisitos para conseguila.\nAo longo da nosa traxectoria, distinguímonos por ser pioneiros nos nosos métodos de produción, procesos e produtos, como así o recoñece a certificación de calidade ISO 22000, da que tamén gozan as nosas granxas.\nA importancia do certificado AENOR Conform Benestar animal\nO certificado de conformidade (AENOR Conform) está baseado no referencial europeo Welfare Quality® e demostra, unha vez máis, que apostamos polo coidado dos animais para obter un impacto positivo na calidade do produto. Ademais das instalacións, este novo modelo de certificación avalía diferentes parámetros dos animais baseados en 4 principios: alimentación, aloxamento, estado sanitario e comportamento das vacas.\nA acreditación, unida a outros recoñecementos outorgados a Únicla, como o Primeiro Premio Europeo á Innovación Cooperativa, resume a sustentabilidade dos métodos, procesos e produtos que elaboramos. Unha innovación que se traslada ao benestar animal, respectando os principios de provisión de estabulación, comida, auga e coidados adecuados ás necesidades fisiolóxicas e etolóxicas dos nosos animais.\nLeite Únicla é leite galego 100 %\nLeite Únicla é un leite único por moitos motivos, especialmente porque provén da única cooperativa galega que produce, recolle e comercializa leite de vaca e produtos derivados que procede exclusivamente das explotacións dos nosos socios.\nA certificación en Benestar Animal de AENOR para leite Únicla avala o noso traballo en busca da calidade de principio a fin, apostando polo benestar animal e a seguridade alimentaria e traballando pola innovación permanente.\nPreviousPrevious post:Os novos envases de Leite Únicla son ÚNICOS: 0 % emisiónsNextNext post:O segredo de Únicla: A alimentación das nosas vacas


A campaña do concello con motivo do 25-N inclúe contacontos, concertos e teatro para sensibilizar contra a violencia de xénero\nEsta tarde terá lugar no Auditoiro a actividade infantil Bolboretas, unha sesión de contos infantís a prol da igualdade // O día 25 terá lugar no CODI un acto institucional coa participación de centros educativos e asociacións do municipio\nA Concellería de Igualdade de Valga impulsa unha campaña de sensibilización cidadá e prevención da violencia machista que se desenvolverá durante este mes de novembro e comezos de decembro con motivo do Día Internacional para a eliminación da violencia de xénero, que se conmemora o vindeiro día 25.\nContacontos, concertos, teatro e outras actividades forman parte desta campaña que dá comezo esta mesma tarde coa actividade Bolboretas, unha sesión de contos infantís a cargo de Soledad Felloza que terá lugar na biblioteca do Auditorio a partir das 17:30 horas con entrada de balde. Trátase dun espectáculo de narración oral repleto de historias de nenas e mulleres que voan alto para amosarnos un mundo sen violencia no que a igualdade é posible.\nPara o venres 22 e tamén no Auditorio está programada unha nova actividade infantil en clave de igualdade: Xogo revolto, unha obra teatral con marionetas que trata de reforzar unha axeitada educación emocional e en valores, ensinando dun xeito chamativo e divertido que amosar os sentimentos e emocións non nos fai parecer débiles.\nO sábado 23 celebrarase o concerto Música contra a violencia a cargo da Orquestra de Cámara Municipal de Valga a partir das 21 horas. E o luns 25, Día Internacional contra a Violencia de Xénero, terá lugar no CODI un acto institucional que contará coa participación de alumnado dos centros educativos de Valga e outros colectivos e asociacións do municipio. O acto incluirá a lectura dun manifesto e unha declaración institucional e gardarase un minuto de silencio en memoria das vítimas da violencia machista.\nAs actividades continúan o martes 26 de novembro cunha sesión teatral dirixida a escolares. A compañía Xarope Tulú representará a obra Nómades, que fomenta a reflexión arredor da discriminación sexista e o respecto entre as persoas. Ese mesmo día, a partir das 17:30 horas, a Cada da Cultura de Valga acollerá o contacontos Príncipas e princesos, unha divertida reflexión sobre a igualdade.\nO 29 de novembro, venres, Cris de Caldas relatará no CODI a partir das 12 os seus Contos especiais en lila, cunha serie de historias en favor dunha sociedade máis igualitaria e xusta. As actividades para o mes de novembre rematan o día 30 co espectáculo de teatro Cinco minutos sin respirar da compañía Ítaca. Trátase dunha adaptación da obra homónima do dramaturgo venezolano Gustavo Ott que fala da violencia machista, da vida, do amor, da explotación laboral, da familia...\nA campaña de sensibilización e prevención terá continuidade a principios de decembro. Os días 4 e 11 desenvolveranse unhas xornadas formativas ás que asistirá persoal municipal de cara a constituír unha Mesa Local de coordinación institucional contra a violencia de xénero, en colaboración coa Secretaría Xeral de Igualdade da Xunta e da Federación Galega de Municipios e Provincias (Fegamp).\nEstas actividades complétanse coa exposición Arteterapia que poderá verse no CODI durante un mes, entre o 20 de novembro e o 20 de decembro, con obras realizadas polas participantes no taller creativo de expresión para mulleres. Esta actividade foi promovida polo Centro de Información á Muller (CIM), estimulando ás participantes a empregar a pintura como un instrumento para a expresión, a comunicación e a superación persoal.\n16 nov 2019 / 00:06